Title: ประกาศสำนักงานประกันสังคม เรื่อง กำหนดแบบและวิธีการแจ้งการประสบอันตราย เจ็บป่วย หรือสูญหายและการขอรับเงินทดแทน ตามพระราชบัญญัติเงินทดแทน พ.ศ. 2537

ประกาศสำนักงานประกันสังคม
เรื่อง
กำหนดแบบและวิธีการแจ้งการประสบอันตราย เจ็บป่วย หรือสูญหาย
และการขอรับเงินทดแทน
ตามพระราชบัญญัติเงินทดแทน
พ.ศ.
๒๕๓๗

โดยที่เป็นการสมควรแก้ไขปรับปรุงแบบและวิธีการแจ้งการประสบอันตราย
เจ็บป่วย หรือสูญหายของนายจ้าง และการขอรับเงินทดแทนของลูกจ้างหรือผู้มีสิทธิ
เพื่อประโยชน์ในการแจ้งการประสบอันตรายและการขอรับเงินทดแทน

อาศัยอำนาจตามความในมาตรา
๔๘ และมาตรา ๔๙ แห่งพระราชบัญญัติเงินทดแทน พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติเงินทดแทน (ฉบับที่ ๒) พ.ศ. ๒๕๖๑ เลขาธิการสำนักงานประกันสังคมจึงออกประกาศไว้
ดังต่อไปนี้

ข้อ ๑[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกประกาศสำนักงานประกันสังคม เรื่อง
การแจ้งการประสบอันตราย เจ็บป่วย หรือสูญหาย และการขอรับเงินทดแทน
ตามพระราชบัญญัติเงินทดแทน พ.ศ. ๒๕๓๗ ลงวันที่ ๒๕ พฤษภาคม พ.ศ. ๒๕๔๓

ข้อ ๓ 
ให้นายจ้างแจ้งการประสบอันตราย เจ็บป่วย หรือสูญหายของลูกจ้าง ตามแบบแจ้งการประสบอันตราย
เจ็บป่วย หรือสูญหาย และคำร้องขอรับเงินทดแทนตามพระราชบัญญัติเงินทดแทน
พ.ศ. ๒๕๓๗ (กท.
๑๖)
ท้ายประกาศนี้

ข้อ ๔  ให้ลูกจ้างหรือบุคคลอื่นใดที่เห็นว่าตนมีสิทธิได้รับเงินทดแทน
ยื่นคำร้องขอรับเงินทดแทนตามแบบซึ่งกำหนดไว้ในข้อ ๓
พร้อมหลักฐานของแพทย์ผู้รักษา หรือตามแบบหนังสือรับรองของแพทย์ผู้รักษา (กท. ๑๖/๑)
ท้ายประกาศนี้

ข้อ ๕  นายจ้างตามข้อ ๓ และบุคคลตามข้อ ๔
สามารถแจ้งการประสบอันตราย เจ็บป่วย หรือสูญหายของลูกจ้าง หรือยื่นคำร้องขอรับเงินทดแทน
แล้วแต่กรณี ต่อสำนักงานด้วยตนเอง หรือทางไปรษณีย์ หรือวิธีการทางอิเล็กทรอนิกส์

ประกาศ
ณ วันที่ ๑๔ ธันวาคม พ.ศ. ๒๕๖๑
อนันต์ชัย  อุทัยพัฒนาชีพ
เลขาธิการสำนักงานประกันสังคม

[เอกสารแนบท้าย]

๑. แบบแจ้งการประสบอันตราย
เจ็บป่วย หรือสูญหาย และคำร้องขอรับเงินทดแทน ตามพระราชบัญญัติเงินทดแทน พ.ศ. 2537
๒. หนังสือรับรองของแพทย์ผู้รักษา

(ดูข้อมูลจากภาพกฎหมาย)

ชญานิศ/จัดทำ
๒๘
มีนาคม ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๓๓๓ ง/หน้า ๗/๒๗ ธันวาคม ๒๕๖๑